Machovhani u miyerile. A a swi tiva leswaku leswi a swi vuriwa hi James a ku ri ntiyiso lowu wu nga hundzukiki. A a nga ta kota ku n'wi pfalerisa exitokisini. A a nga ta kota ku n'wi sivela ku hangalasa mahungu yakwe yo biha. A a nga ha tsundzuki swinene-nene leswi a swi humelerile khale. A a nga kholwi leswaku a a xave ku pasisiwa hi Kota. Leswi a a swi endlile evuntshweni byakwe a a nga ha swi tivi hinkwaswo. Embilwini yakwe a a kanakana leswaku a a nga endla swo fana na leswi a swi ta na Zwane siku rero. Ku kaneta no pfumela leswi a swi vuriwa hi Zwane a swi ta helela endhawini yin'we ntsena: vito rakwe a ri ta vaviseka swinene. A ri nga ha ta lunghiseka nakambe. Mahungu ya Zwane, hambi ya ri ntiyiso hambi ya ri mavunwa, a ya ta byala ku pfumaleka ka ntshembo ehenhla ka yena. Matlhelo hinkwawo ya mhaka leyi a ya none ku ringana. A swi nga ta pfuna nchumu ku kaneta. Zwane a a ta n'wi onha vito. Loko timhaka leti a ti ta na Zwane to tiveka, a a lovile. Hambi a ri Jerminah a a ta lwa swinene na yena. Leswi a a fanele ku swi endla i ku sivela leswaku manyala lawa ya nga voni ku xa ka dyambu mundzuku, na hilaha ku nga heriki, Amen.